CELEX: 
Language: sk
Date: 2018-06-28 00:00:00
Title: DELEGOVANÉ NARIADENIE KOMISIE (EÚ) …/… ktorým sa opravuje delegované nariadenie Komisie (EÚ) 2016/2374, ktorým sa stanovuje plán pre odhadzovanie úlovkov pri rybolove určitých druhov žijúcich pri morskom dne v juhozápadných vodách

DÔVODOVÁ SPRÁVA
            
            
               1.KONTEXT DELEGOVANÉHO AKTU
            
            
               V delegovanom nariadení Komisie (EÚ) 2016/2374 z 12. októbra 2016 sa stanovil plán pre odhadzovanie úlovkov pri rybolove určitých druhov žijúcich pri morskom dne v juhozápadných vodách, v ktorom sa špecifikujú podrobnosti vykonávania povinnosti vylodiť úlovky podľa článku 15 nariadenia (EÚ) 1380/2013.
            
            
               Belgicko, Francúzsko, Holandsko, Portugalsko a Španielsko predložili Komisii 2. júna 2017 spoločné odporúčanie, v ktorom sa navrhuje zmena plánu pre odhadzovanie úlovkov stanoveného delegovaným nariadením (EÚ) 2016/2374. Na základe tohto odporúčania bolo prijaté delegované nariadenie Komisie (EÚ) 2018/44 z 20. septembra 2017, ktorým sa mení delegované nariadenie (EÚ) 2016/2374, ktorým sa stanovuje plán pre odhadzovanie úlovkov pri rybolove určitých druhov žijúcich pri morskom dne v juhozápadných vodách. 
            
            
               V súlade s článkom 18 nariadenia (EÚ) č. 1380/2013 dotknuté členské štáty (t. j. Belgicko, Francúzsko, Holandsko, Portugalsko a Španielsko, ďalej len „členské štáty ležiace pri juhozápadných vodách“), ktoré majú priamy hospodársky záujem na príslušných druhoch rybolovu v tomto regióne, vypracovali a predložili Komisii spoločné odporúčanie. 
            
            
               Keďže v prílohe k delegovanému nariadeniu (EÚ) 2018/44 došlo k chybe, bolo vypracované delegované nariadenie, ktorým sa uvedené delegované nariadenie opravuje, s cieľom túto chybu opraviť.
            
            
               2.KONZULTÁCIE PRED PRIJATÍM AKTU
            
            
               Spoločné odporúčanie vypracovali dotknuté členské štáty v rámci regionálnej skupiny, pričom z odbornej stránky spolupracovali pod vedením skupiny riaditeľov pre rybárstvo na vysokej úrovni a intenzívne konzultovali so zainteresovanými stranami.
            
            
               Počas prípravy spoločného odporúčania sa v súvislosti s plánovanými opatreniami v rámci spoločného odporúčania konzultovalo s Poradnou radou pre juhozápadné vody. 
            
            
               Plán pre odhadzovanie úlovkov pri rybolove určitých druhov žijúcich pri morskom dne v juhozápadných vodách navrhnutý členskými štátmi podľa článku 15 nariadenia (EÚ) 1380/2013 postupne zosúlaďuje rybolov s povinnosťou vylodiť úlovky, preto je dôležité vzniknutú chybu opraviť, aby bol k dispozícii dôsledný plán pre odhadzovanie úlovkov pri rybolove určitých druhov žijúcich pri morskom dne v juhozápadných vodách.
            
            
               3.PRÁVNE PRVKY DELEGOVANÉHO AKTU
            
            
               Zhrnutie navrhovaného opatrenia
            
            
               Hlavný právny krok spočíva v prijatí opatrení, ktoré by uľahčili plnenie povinnosti vylodiť úlovky.
            
            
               V nariadení sa vymedzujú druhy rýb a druhy rybolovu, na ktoré by sa mali vzťahovať osobitné opatrenia.
            
            
               Právny základ
            
            
               Článok 15 ods. 6 a článok 18 ods. 1 a 3 nariadenia (EÚ) č. 1380/2013.
            
            
               Zásada subsidiarity
            
            
               Návrh patrí do výlučnej právomoci Európskej únie.
            
            
               
         
         
            
               Zásada proporcionality
            
            
               Návrh patrí do rozsahu pôsobnosti delegovaných právomocí udelených Komisii článkom 15 ods. 6 nariadenia (EÚ) č. 1380/2013 a neprekračuje rámec toho, čo je nevyhnutné na dosiahnutie účelu uvedeného ustanovenia.
            
            
               Výber nástroja
            
            
               Navrhovaný nástroj: delegované nariadenie Komisie.
            
            
               Iné prostriedky by neboli primerané z týchto dôvodov: Komisii bola udelená právomoc prijať plán pre odhadzovanie úlovkov prostredníctvom delegovaných aktov. Členské štáty s priamym hospodárskym záujmom predložili spoločné odporúčanie. Opatrenia uvedené v spoločnom odporúčaní, ktoré sú súčasťou tohto návrhu, vychádzajú z najlepších dostupných vedeckých odporúčaní a spĺňajú všetky relevantné požiadavky stanovené v článku 18 ods. 5 nariadenia (EÚ) č. 1380/2013.
            
            
               DELEGOVANÉ NARIADENIE KOMISIE (EÚ) …/…
            
            
               z 28. 6. 2018,
            
            
               ktorým sa opravuje delegované nariadenie Komisie (EÚ) 2016/2374, ktorým sa stanovuje plán pre odhadzovanie úlovkov pri rybolove určitých druhov žijúcich pri morskom dne v juhozápadných vodách
            
            
               EURÓPSKA KOMISIA,
            
            
               so zreteľom na Zmluvu o fungovaní Európskej únie,
            
            
               so zreteľom na nariadenie Európskeho parlamentu a Rady (EÚ) č. 1380/2013 z 11. decembra 2013 o spoločnej rybárskej politike, ktorým sa menia nariadenia Rady (ES) č. 1954/2003 a (ES) č. 1224/2009 a zrušujú nariadenia Rady (ES) č. 2371/2002 a (ES) č. 639/2004 a rozhodnutie Rady 2004/585/ES
                  1
               , a najmä na jeho článok 15 ods. 6 a článok 18 ods. 1 a 3,
            
            
               keďže:
            
            
               (1)Cieľom nariadenia (EÚ) č. 1380/2013 je postupne eliminovať odhadzovanie úlovkov vo všetkých druhoch rybolovu Únie zavedením povinnosti vylodiť úlovky druhov, na ktoré sa vzťahujú obmedzenia výlovu.
            
            
               (2)S cieľom zaviesť povinnosť vylodiť úlovky sa článkom 15 ods. 6 nariadenia (EÚ) č. 1380/2013 Komisia splnomocňuje prijímať prostredníctvom delegovaného aktu plány pre odhadzovanie úlovkov, a to na základe spoločných odporúčaní vypracovaných členskými štátmi v rámci konzultácií s relevantnými poradnými radami.
            
            
               (3)Delegovaným nariadením Komisie (EÚ) 2016/2374
                  2
                sa stanovil plán pre odhadzovanie úlovkov pri rybolove určitých druhov žijúcich pri morskom dne v juhozápadných vodách na základe spoločného odporúčania, ktoré v roku 2016 predložili Belgicko, Francúzsko, Holandsko, Portugalsko a Španielsko, (skupina členských štátov pôsobiacich v juhozápadných vodách).
            
            
               (4)Belgicko, Francúzsko, Holandsko, Portugalsko a Španielsko 2. júna 2017 predložili nové spoločné odporúčanie, v ktorom sa navrhuje niekoľko zmien plánu pre odhadzovanie úlovkov. Komisia na základe odporúčania prijala delegované nariadenie (EÚ) 2018/44, ktorým sa mení delegované nariadenie (EÚ) 2016/2374
                  3
               . 
            
            
               (5)Dňa 26. októbra 2017 skupina členských štátov pôsobiacich v juhozápadných vodách oznámila Komisii výskyt textovej chyby v prílohe k delegovanému nariadeniu (EÚ) 2018/44 týkajúcej sa opisu rybolovu merlúzy európskej, na ktorý sa vzťahuje povinnosť vylodiť úlovky. Podľa súčasného znenia uvedenej prílohy sa na rybolov merlúzy európskej vykonávaný v divíziách ICES (Medzinárodná rada pre výskum mora) VIIIc a IXa s vlečnými sieťami na lov pri dne a záťahovými sieťami vzťahuje povinnosť vylodiť úlovky, ak celkové vylodené úlovky merlúzy európskej v období 2014/2015 prekročili 5 % všetkých vylodených druhov a viac než 5 metrických ton. Táto podmienka sa však už neuplatňuje.
            
            
               (6)Preto treba delegované nariadenie (EÚ) 2016/2374 zmenené delegovaným nariadením (EÚ) 2018/44 opraviť.
            
            
               (7)Keďže textová chyba v prílohe k delegovanému nariadeniu (EÚ) 2016/2374 bola zavedená delegovaným nariadením (EÚ) 2018/44, a aby sa nenarušila kontinuita a právna istota pri uplatňovaní povinnosti vylodiť úlovky, toto nariadenie by malo nadobudnúť účinnosť dňom nasledujúcim po jeho uverejnení a malo by sa uplatňovať retroaktívne od dátumu uplatňovania delegovaného nariadenia (EÚ) 2018/44.
            
            
               PRIJALA TOTO NARIADENIE:
            
         
         
            
               Článok 1
            
            
               Vo štvrtom stĺpci tabuľky 3. Rybolov merlúzy európskej (Merluccius merluccius) prílohy k delegovanému nariadeniu (EÚ) 2016/2374 sa text:
            
            
               „Plavidlá, ktoré spĺňajú tieto kumulatívne kritériá:
            
            
               1.1. Používajú výstroj s veľkosťou ôk minimálne 70 mm.
            
            
               2.2. Celkové vylodené úlovky merlúzy európskej v období 2014/2015(1) predstavujú: vyše 5 % všetkých vylodených druhov a viac než 5 metrických ton.“
            
            
               nahrádza takto:
            
            
               „Používajú sieť s veľkosťou ôk minimálne 70 mm“.
            
            
               Článok 2
            
            
               Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
            
            
               Uplatňuje sa od 1. januára 2018.
            
            
               Toto nariadenie je záväzné v celom rozsahu a priamo uplatniteľné vo všetkých členských štátoch.
            
            
            
               V Bruseli 28. 6. 2018
            
            
               
                     Za Komisiu
               
               
                     predseda
                     Jean-Claude JUNCKER
               
            
         
         
            
                  
                     (1)
                  
                        Ú. v. EÚ L 354, 28.1.2013, s. 22. 
               
               
                  
                     (2)
                  
                        Delegované nariadenie Komisie (EÚ) 2016/2374 z 12. októbra 2016, ktorým sa stanovuje plán pre odhadzovanie úlovkov pri rybolove určitých druhov žijúcich pri morskom dne v juhozápadných vodách (Ú. v. EÚ L 352, 23.12.2016, s. 33).
               
               
                  
                     (3)
                  
                        Delegované nariadenie Komisie (EÚ) 2018/44 z 20. októbra 2017, ktorým sa mení delegované nariadenie (EÚ) 2016/2374, ktorým sa stanovuje plán pre odhadzovanie úlovkov pri rybolove určitých druhov žijúcich pri morskom dne v juhozápadných vodách (Ú. v. EÚ L 7, 12.1.2018, s. 1).